لە یادەوەرییەکانی ئانا فرانک لە فیلمەکەدا پەیامی گرنگ هەیە، کە وەک پێویستییەک دادەنرێت ئەمەش زۆر بەسادەیی ئەوەیە هەموو مرۆڤێک مافی ئەوەی هەیە بە ئازادی و لە ئازادیدا بژی. هەروەها یادەوەرییەکانی ئانا ئەوەمان پێدەڵێ تەنیا لەبەرئەوەی لە ئاین و نەتەوەیەکی جیاوازی ئەمە مانای ئەوە نییە سزابدرێی و جیاواز مامەڵەت لەگەڵ بکرێت. بەو شێوەیەی کە نازییەکان بەرانبەر بە جوولەکەکان کردیان. بەهۆی ئەمەوە خێزانەکەی ئانا ناچارکران بڕۆن بۆ ئەمستەردام، دواتر دۆخی جەنگ قووڵتربۆوە و سزاکانی سەر جوولەکەکان قورسترکران، ئەمەش باوکی ئانای ناچار کرد کە بە دوای شوێنێکدا بگەڕێت بۆ ئەوەی بەنهێنی خۆیانی تێدا حەشاربدەن تاکو پارێزراوبن تا ئەوکاتەی جەنگ کۆتایی دێت. باوکی ئانا بە یارمەتی کۆمەڵێ هاوڕێی خۆی چەند ژوورێکی نهێنی و شاراوە هەڵدەبژێرن لە شوێنی ئیشکردنەکەیدا، بۆ ئەوەی تێیدا بژین لەگەڵ کۆمەڵێ خێزان و کەسی تردا کە ئەوانیش جوولەکەن. خێزانەکەی فرانک لەگەڵ چەند خێزان و کەسی تردا بۆ ماوەیەکی زۆر خۆیان لە پەناگەیەک لە شوێنی ئیشە کۆنەکەی فرانک (باوکی ئانا) حەشار دەدەن. بۆ ماوەی دوو ساڵ بەنهێنی و بەبێ ئەوەی بڕۆنە دەرەوە لەم حەشارگەیەدا ژیان بەسەر دەبەن. لەم فیلمەدا کامێرا زۆر لەسەر دیمەنەکانی شوێنی خۆشاردنەوەکە دەمێنیتەوە، پێم وایە مانەوەی کامێرا و فیلمەکە لەسەر ئەو دیمەنانە بەوجۆرە پێوست نییە. بەڵام ڕەنگە هۆکارەکەی ئەمە بێت کە ئانا فرانک یادەوەرییەکانی خۆی لەم پەناگەیەدا نووسیوە بۆ ئەوەی ئەو شوێنە بەتەواوی نیشانبدرێ، هەروەها ئیلهامی نووسینەکانی نیشانی لێڕوانەر بدرێ و هەست بەو دۆخەی بکرێت کە تێیدا بووە.